Okresná prokuratúra Rožňava 
Nám. 1. mája, 048 01 Rožňava 1 	

Sp. zn. : Pv 1133/12/8808	Rožňava, 10.4.2013
EEČ : 2-67-68-2013

U Z N E S E N I E

Trestná vec:	obvinený XXXXX  
Prečin:	Neoprávnené vyrobenie a používanie elektronického platobného prostriedku a inej platobnej karty podľa § 219 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Rožňava
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 16.12.2012 v dopoludňajších hodinách v XXXXX, z bytu svojho starého otca XXXXX na ulici Čučmianskej č. XXXXX, u ktorého prechodne býval, zobral bez jeho vedomia a súhlasu platobnú kartu, vydanú k účtu, č. XXXXX, v ČSOB, a. s. Bratislava, a o 11.42 hod. z bankomatu ČSOB, a. s., na ulici Šafárikovej použitím platobnej karty vybral finančnú hotovosť XXXXX- €, čím takto spôsobil škodu pre XXXXX, 

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením vyšetrovateľa Oddelenia ekonomickej kriminality, Odboru kriminálnej polície, OR PZ v XXXXX sp. zn. ORP-XXXXX zo dňa 06.02.2013, bolo vznesené obvinenie ml. XXXXX za prečin neoprávneného vyrobenia a používania platobného prostriedku, elektronických peňazí alebo inej platobnej karty podľa § 219 ods. 1 Tr. zák., na tom skutkovom základe, ako je to uvedené vo výrokovej časti tohto uznesenia. 
	Obvinený XXXXX  sa k spáchaniu skutku, za ktorý je trestne stíhaný, v celom rozsahu priznal. Uviedol, že býval u starého otca, pretože sa pohádal s nevlastným otcom. Zobral zo stola platobnú kartu, PIN kód si predtým prečítal z mobilu starého otca a z bankomatu vybral XXXXX,- €. Peniaze minul na sladkosti. Peniaze vrátil a ospravedlnil sa za svoje konanie. 
	Svoje konanie ľutuje. Vyjadril súhlas s podmienečným zastavením trestného stíhania. 
	Svedok - poškodený XXXXX uviedol, že mu z bankomatu vybrali peniaze a to vnučka XXXXX XXXXX,- € a obvinený XXXXX- €. Obvinený mu peniaze vrátil, ospravedlnil sa mu a on mu odpustil. Škoda mu bola uhradená. 	
	Vina obvineného vyplýva i z výpisu z účtu, fotodokumentácie. 
	Podľa § 216 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje 5 rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie ak, 
a)	vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, 
b)	nahradil škodu, ak bola činom spôsobená, alebo s poškodeným o jej náhrade uzavrel dohodu, alebo urobil iné opatrenia na jej náhradu a 
c)	vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce. 
Obvinený XXXXX spáchal prečin neoprávneného vyrobenia a používania platobného prostriedku, elektronických peňazí alebo inej platobnej karty podľa § 219 ods. 1 Tr. zák., za ktorý zákon ustanovuje trest odňatia slobody, ktorého horná hranica neprevyšuje 5 rokov. Obvinený sa k spáchanému činu priznal, svoje konanie oľutoval, škodu uhradil a súčasne vyjadril súhlas s prípadným podmienečným zastavením trestného stíhania proti svojej osobe. 
	Obvinený je z miesta trvalého bydliska všeobecne hodnotený. Doposiaľ nebol súdne trestaný. 
Vzhľadom na vyššie uvedené bolo dôvodné postupovať podľa § 216 ods. 1, ods. 2 Tr. por., t. j. podmienečne zastaviť trestné stíhanie proti obvinenému ml. XXXXX  a určená mu bola skúšobná doba v trvaní 1 (jedného) roka, čo s prihliadnutím na jeho doterajší život a okolnosti prípadu, je dostačujúca. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Juraj Lenďák
prokurátor